Mat Bond Malaya

Mat Bond Malaya ialah sebuah filem aksi komedi seram Malaysia 2021 arahan Nabil Ahmad yang turut berkhidmat sebagai penulis skrip dan penerbit. Dibintangi oleh Naqiu Boboy, Elizabeth Tan, Azri Iskandar dan Riezman Khuzaimi serta penampilan khas daripada selebriti terkenal Malaysia, filem ini ditayangkan pada 20 Julai 2021 di Astro First.

Sinopsis
Mengisahkan Mat ingin menjadi ejen perisik di M6. Dengan bantuan ibunya, dia berjaya bekerja di M6 tetapi sebagai budak pejabat. Pada masa sama, dia mula menyukai salah seorang ejen jelita bernama Bondi. Mat telah dicabar oleh G untuk mengambil gambar bersama Bondi.

Namun, Mat tidak berjaya dan disebabkan kalah dalam pertaruhan, Mat terpaksa menjadi pembantu peribadi G dalam menguruskan bahagian penyamaran identiti. Satu hari, dunia digemparkan dengan serangan virus zombi yang disebarkan Dr Ebel. Ramai terkena virus tersebut termasuk ejen-ejen di M6 dan Bondi. Mat tiada pilihan melainkan mencari penawar bagi menyelamatkan semua yang dijangkiti sebelum virus tersebut merebak ke seluruh dunia.

Pelakon
 Naqiu Boboy sebagai Mat
 Elizabeth Tan sebagai Bondi
 Azri Iskandar sebagai Dr Ebel
 Riezman Khuzaimi sebagai Ketua
 Farid Azmeir sebagai G
 Amyza Aznan sebagai Cik Milah
 Aloy Paradoks sebagai Roy
 Nabil Ahmad sebagai Nabil
 Reza Hasbi 
 Ramli M. S. 
 Aziz M. Osman 
 Yusof Haslam
 Ghaz Abu Bakar
 Michael Ang
 Syafiq Kyle
 Ning Baizura
 Didie Alias
 Mamat Khalid
 Aliff Syukri Kamarzaman
 Jang Han-byul
 Mamak Puteh
 Tauke Jambu
 Achey Bocey

Penerbitan
Mat Bond Malaya diarahkan oleh Nabil Ahmad yang sebelum ini mengarahkan The Hantus (2018), ia merupakan filem sulung arahan beliau turut berkhidmat sebagai penerbit dan penulis skrip. Bekas vokalis kumpulan Boboy, Naqiu memegang watak sebagai Mat, ejen perisik M6. Naqiu pada mulanya teragak-agak mahu menerima pelawaan membintangi filem itu, namun keputusannya berubah sebaik dimaklumkan mentornya, Ramli M. S. turut membintangi filem berkenaan. Menurutnya, jika Ramli bersetuju berlakom dalam filem komedi itu, tiada alasan untuk beliau perlu takut untuk menyahut cabaran.

Selebriti yang membuat penampilan khas sebagai pelakon undangan, antaranya, Yusof Haslam, Aliff Syukri Kamarzaman, Ramli M.S., Syafiq Kyle, Ning Baizura, Han Byul dan Didie Alias. Mat Bond Malaya turut menampilkan undangan khas daripada empat pengarah –Ghaz Abu Bakar, Aziz M. Osman, Michael Ang dan Mamat Khalid.

Keluaran
Mat Bond Malaya dikeluarkan pada 20 Julai 2021 di Astro First. Filem ini menjadi kejayaan komersial apabila ia berjaya menduduki kedudukan nombor 1 di Carta Filem Top 5 Astro First sehari selepas tayangan perdana rasmi.

Nabil mengumumkan bahawa beliau akan memberi imbuhan kepada pelakon dan kru produksi Mat Bond Malaya jika filem itu mencapai kutipan RM10 juta.

Rujukan

Pautan luar
 

Filem 2021
Filem Malaysia tahun 2021
Filem aksi Malaysia
Filem komedi Malaysia